***Викенд на мртовци*** е македонски филм-комедија од 1988 година, режиран од Коле Ангеловски, со Владимир Ангеловски - Дади, Ѓорѓи Јолевски, Димче Мешковски, Гоце Тодоровски, Благоја Чоревски, Тодорка Кондова-Зафировска и Младен Крстевски во главните улоги. Филмот е екранизација на театарска пиеса  од Миле Попоски  и е последниот снимен во *Вардар филм* во рамките на СФР Југославија. Добитник е на две награди на *Фестивалот на филмска комедија* во Голубац - „*Златна Рипка*" за режија на Коле Ангеловски и трета награда од публиката за најдобар филм.

Содржина
--------

**Разоткривачко предупредување: *Следат подробности што го разоткриваат дејствието и/или расплетот.***
Тасе е известен дека неговата жена починала на една од клиниките во Скопје. Набргу неговиот дом се исполнува со нивни роднини и пријатели и сите чекаат да пристигне ковчегот со умрената за да ја оплачат и погребаат.

Во соседството, пак, наспроти куќата на Тасе, се прави свадба. Со звукот на зурлите и тапаните пристигнува ковчегот со умрената, но кога истиот ќе го отворат, му нема крај на изненадувањето зашто внатре не е Кате, сопругата на Тасе, туку некоја непозната жена. Веднаш бараат објаснување од *Државната болница* во Скопје од каде се известени дека во сплет на околности, направена е размена на покојничките и дека нивната Кате се наоѓа кај некој Климе од Охрид, а неговата жена е во ковчегот што пристигнал кај Тасе. Тасе и Климе воспоставуваат врски и се договараат да си ги разменат покојничките при што постигнуваат договор да се сретнат на полпат, односно на планинскиот превој Ѓавато.

Според договорот, тука пристигнуваат и едните и другите, но пред да бидат разменети покојничките, доаѓа до меѓусебна расправа во врска со вредноста на мртвечките сандаци. Уште таа расправија тече, а на повидок е ново разочарување: во сандакот што го добил Тасе не се наоѓа телото на покојната жена на Климе по име Зора, туку некоја трета жена. Затоа, Климе и неговата ќерка ќе го земат само скапиот мртовечки сандак и ќе се вратат назад, а Тасе останува со две мртви жени и со еден евтин мртовечки сандак.

***Крај на информациите поврзани со дејствието и/или расплетот.***

Улоги
-----

|  |  |
| --- | --- |
| **Глумец** | **Улога** |
| Димче Мешковски | Тасе Стопарески |
| Владимир Ангеловски | Климе Глупчев |
| Благоја Чоревски | Кирца |
| Ѓорѓи Јолевски | Цанде |
| Гоце Тодоровски | Ачко |
| Снежана Михајловиќ | Таца |
| Јовица Михајловски | Ноне |
| Ташко Начиќ | Томислав |
| Тодорка Кондова | Атина |
| Игор Џамбазов | Војник Владимир Спирковски |
| Бата Живоиновиќ | Генерален директор |
| Јелисавета Саблиќ | Секретарка |
| Младен Крстевски | Цуре |
| Александра Петковиќ | Мица |
| Катерина Коцевска | Медицинска сестра |

Останати улоги  ▼


|  |  |
| --- | --- |
| **Глумец** | **Улога** |
| Џон Апелгрен | Зетот |
| Марин Бабиќ | Свадбар |
| Георги Бисерков | Агент 2 |
| Видосава Грубач | Рајна |
| Диме Илиев | Келнерот |
| Љиљана Јовановска | Ерна |
| Марија Кондовска | Ана |
| Томе Моловски |  |
| Димитар Спасески |  |
| Благоја Спиркоски-Џумерко | Агент 1 |
| Соња Здравковска | Светлана |
| Кирчо Божиновски |  |
| Ѓорѓи Тодоровски | Свадбар |

Реакции и награди
-----------------

### Реакции

*Викенд на мртовци* е првата македонска филмска комедија по пауза од речиси триесетина година (по *Мирно лето* од 1961 година)  и е еден најпопуларните македонски филмови од овој жанр, имајќи култен статус децении по својата премиера.[] Уште веднаш е добро прифатен од публиката, благодарејќи ѝ, во одредена мера, и на истоимената успешна претстава, на која работи безмалку истиот тим и која, заедно со *Солунски патрдии* и *Бегалка* е и една од најдолговечните претстави на *Драмскиот театар*. Сепак, комплицирањето на дејството во втората половина на филмот, кога покрај почетната постава се појавуваат и двајца молери што се враќаат од Претор и две германски автостоперки, од некои критичари е оценето како непотребно обременување на одличниот првичен заплет, чие *„почетно темпо, ниту режисерот Коле Ангеловски ниту самите интерпретатори, не го задржаа во текот на целиот филм"* .

### Награди

* 1988 - *Филмски Фестивал* во Голубац, Прва награда „*Златна Рипка*" за режија на Коле Ангеловски
* 1988 - *Филмски Фестивал* во Голубац, Трета награда од публиката

Белешки
-------

1. 1 2 3  „Награди за Животно дело". Македонски Театарски Фестивал "Војдан Чернодрински" Прилеп. Архивирано од изворникот на 2008-06-07. Посетено на 2008-09-04.
2. ↑  „Викенд на мртовци" во режија на Коле Ангеловски". Вест (дневен весник). Посетено на 2008-09-04. Text "Вест]]*" ignored (help)**[*мртва врска*]*
3. 1 2 3 4  „Викенд на мртовци". Македонски Информациски Филмски Центар. Посетено на 2008-09-04.[*мртва врска*]

Надворешни врски
----------------

* *Викенд на мртовци*  на МИФЦ.

* *Викенд на мртовци*  на Семрежната филмската база на податоци
* *Rapidshare* врски за симнување на филмот.[*мртва врска*] (функционални на 4 септември 2008)
* Врски кон неколку клипчиња на *YouTube* - извадоци од филмот.

|  |  |  |  |  |
| --- | --- | --- | --- | --- |
| 

| * п
* р
* у
Македонска кинематографија (категории) |
| --- |
|  |
| 
* Глумци
* Кинематографи
* Композитори
* Монтажери
* Продуценти
* Режисери
* Сниматели
* Сценаристи
* Филмови A-Ш
* Филмови по години

 |  |

 |